<<Գավառի ավագ դպրոց >> վերապատրաստող կազմակերպություն

ՀԵՏԱԶՈՏԱԿԱՆ ԱՇԽԱՏԱՆՔ

Թեմա՝ ՈՒՍՈՒՑՉԻ ԿՈՂՄԻՑ ՈՒՍՈՒՄՆԱԿԱՆ ՀԱՍՏԱՏՈՒԹՅԱՆ ԿԱՆՈՆԱԴՐՈՒԹՅԱՄԲ, ՆԵՐՔԻՆ ԻՐԱՎԱԿԱՆ ԱԿՏԵՐՈՎ ԵՎ ԿԱՐԳԱՊԱՀԱԿԱՆ ԿԱՆՈՆՆԵՐՈՎ ՍԱՀՄԱՆՎԱԾ ՊԱՀԱՆՋՆԵՐԻ ԿԱՏԱՐՄԱՆ ԱՆՀՐԱԺԵՇՏՈՒԹՅՈՒՆԸ

Վերապատրաստվող ուսուցիչ՝ Արմինե Ֆթոյան

ՀՀ Գեղարքունիքի մարզի Սարուխան գյուղի

Հ․ Խաչատրյանի անվան N○ 3 միջնակարգ դպրոց

Վերապատրաստող ուսուցիչ՝ Անուշ Մանուկյան

Գավառ 2022թ․

**Բովանդակություն**

1. Բովանդակություն․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․2
2. Ներածություն․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․3
3. Ուսուցչի դերի բազմազանությունը․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․5
4. Ուսուցիչը որպես ռեսուրսի մեծ աղբյուր ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․6
5. Ուսուցչի վարքականոնը /էթիկայի նորմերը/․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․6
6. Դեռահասների խնդիրները․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․13
7. Սովորողի իրավունքներն ու պարտականությունները․․․․․․․․․․․․․․․․․․․․․․․․․․․․․․․․․․․․․․․․․․․․․․․17
8. Ուսուցչի իրավունքներն ու պարտականությունները․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․19
9. Եզրակացություն․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․22
10. Օգտագործված գրականության ցանկ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․23

**Ներածություն**

Արևի տակ չկա ավելի բարձր ու

վեհ մասնագիտություն, քան ուսուցչի մասնագիտությունն է:[[1]](#footnote-0)

Ուսուցչի աշխատանքը բոլոր ժամանակներում հարգված ու պահանջված աշխատանք է եղել։ Բժշկության հետ միասին այն հասել է դարերի խորքից մինչև մեր օրերը։ Երբեք ոչինչ չի կարող փոխարինել ուսուցիչ-դաստիարակին, նրա մանկավարժական վարպետությանը, կուլտուրային և իհարկե ամենակարևորին՝ հեղինակությանը։ Մեր ժամանակներում էականորեն փոխվել է ուսուցչի դերը հասարակության մեջ։ Մանկավարժական գիտությունը մեծ ուշադրություն է դարձնում ուսուցչի դերի լիարժեք կայացմանը, որի մեջ մտնում են ուսուցչի մասնագիտական ունակությունները, կարողությունները, հմտությունները և էթիկան, ինչպես նաև ուսումնական հաստատության կանոնադրության, կարգապահական կանոնների սահմանված պահանջների կատարման անհրաժեշտությունը։ Ուսուցիչը երկու կարևորագույն դեր է կատարում աշակերտի կյանքում։ Առաջինը՝ նրա մարդ ձևավորելու գործում, և երկրորդ՝ նրա կրթության հարցում։ Ուսուցչի հաջողությունը մեծապես պայմանավորված է նրա թե՛ անձնային, թե՛ մասնագիտական որակներով։ Ուսուցչի դերից և աշխատանքի որակից է կախված, թե վաղն ինչ անհատներ կյանք կմտնեն, և ովքեր կձևավորեն մեր հանրությունը՝ որոշելով պետության ապագան։ Շատ կարևոր է նաև ուսուցչի մարդ տեսակը, նրա վարքագիծը, քանի որ նա վառ օրինակ է հանդիսանում աշակերտի համար։ Դրա համար յուրաքանչյուր ուսուցիչ պետք է գիտակցի իր դերի նշանակությունը՝ ամեն ոք ուսուցիչ դառնալ չի կարող։ Ուսուցչի մասնագիտությունը պատկանում է այն մարդկանց , ովքեր գիտության ջահակիրներ են, որով էլ նրանք սաների հոգու մեջ կերտում են պատասխանատվության ու համերաշխության ոգին։ Ունենալով կամային բարձր հատկանիշներ՝ ուսուցիչը իր առջև մարդասեր, արդարացի և ազնիվ մարդ դաստիարակելու բարձրագույն խնդիր է դրել , և փորձում է այս դժվարին ժամանակներում կատարել իր վեհ առաքելությունը՝ հասարակության համար գրագետ, մարդկային բարձր արժեքներով օժտված սերունդներ կրթելու և դաստիարակելու գործում ։

Պետության քաղաքականության մշակման տեսանկյունից ելնելով, այն պետությունները, որոնք ունեն սոցիալական արդարության տեսլական, հստակ քայլեր են ձեռնարկում կրթության մեջ յուրաքանչյուր երեխայի կարիքների վերհանման և որակյալ հանրակրթությունը՝ հատկապես խոցելի ընտանիքների երեխաներին առավելագույնս մատչելի ու հասանելի դարձնելու համար։ ։ Այս ամենի մեջ իր լուրջ դերակատարումը պետք է ունենա դպրոցը և ուսուցիչը։ Ուստի կարևոր է ուսուցչի կողմից իրականացնել մի շարք հետազոտական աշխատանքներ, պահպանելով ուսուցիչ-ծնող-դպրոց կապը։ Իրազեկված լինելու փաստն է կարևոր անհատի և հասարակության առաջընթացի համար։, իսկ դրանում իր մեծ ներդրումն ունի ուսուցչի դերի բազմազանությունը։

**Ուսուցչի դերի բազմազանությունը**

Հաճախ դասապրոցեսում ուսուցիչը բախվում է բուն ակադեմիական կրթության հետ չառնչվող երևույթների, ինչպիսիք են, օրինակ, սովորողների միջանձնային կոնֆլիկտները, առանձին երեխաների՝ տվյալ պահի հուզմունքը կամ տարբեր պատճառներով պայմանավորված բարդ հոգեվիճակը, տրամադրության անկումը և այլն։ Այստեղ կարևորվում է արդեն ուսուցչի՝ ոչ այնքան կրթողի, որքան աջակցողի ու խնամողի դերը։ Հետևաբար կարևոր է, որ ուսուցիչն ունենա անհրաժեշտ գիտելիքներ և հմտություններ այդ դերը ստանձնելու և իրավիճակը հասցագրելու համար։ Ուսուցչի դերը բազմազան է։ Մեզանում ուսուցիչը սովորաբար ընկալվում է որպես սովորեցնող՝ ակադեմիական գիտելիքը մեխանիկորեն փոխանցող անձ։ Հաճախ նույնիսկ կիրառվում է ոչ թե ուսուցիչ, այլ՝ դասատու բառը․ այսինքն ուսուցիչը ընկալվում է նույնիսկ ոչ թե որպես սովորեցնող՝ տեսական ու գործնական հմտություններ փոխանցող, այլ ընդամենը դաս տվող, վարժեցնող անձ (հատկանշական է , որ նախկինում տարածված էր վարժապետ եզրույթը, որն այժմ կիրառվում է ծաղրանքի համաատեքստում)։ Ըստ էության տեղի է ունեցել ուսուցչի դերի աղավաղում ծնողների, աշակերտների և հասարակության ընկալումներում։ Մինչդեռ ուսուցչի դերը բազմազան է ու բազմաբովանդակ, քան պարզապես դաս տվողի, ինչ-որ բան սովորեցնողի դերը։ Դիտարկելով ուսուցչի կամ ընդհանրապես դպրոցի դերը երեխայի կրթության իրավունքի իրացման հարցում, թերևս որպես առաջին և ամենակարևոր դերերից մեկը կառանձնացնենք ուսուցչի կամ դպրոցի դերը՝ որպես սոցիալական հավասարակշռողի կամ հավասարակշռությունը պահպանողի։ Գաղտնիք չէ՝, որ Հայաստանի տարածքային անհամաչափ սոցիալ-տնտեսական զարգացումը բերում է հասարակության սոցիալական բևեռացմանը։ Նույն դպրոցում կամ դասարանում սովորում են տարբեր սոցիալ-տնտեսական կարգավիճակ ունեցող ընտանիքների կամ տարբեր կենսապայմաններում ապրող երեխաներ։ Դպրոցը և ուսուցիչը պարտավոր են լրացնել ընտանիքի կամ ծնողների կրթվածության մակարդակի բացը՝ հավասարակշռելով և հնարավորություն տալով երեխային լիարժեք իրացնել կրթության իրավունքը։ Ուսուցիչը կարող է նաև մեղմել ընտանիքներում առկա անբարենպաստ հոգեբանական մթնոլորտի ազդեցությունը՝ օգնելով երեխային լիարժեք ներառվել թե՛ դասապրոցեսում, թե՛ հանրային կյանքում։ Այդ պատճառով շատ կարևոր է դպրոցում ուսուցչի կողմից ներքին իրավական ակտերով, կարգապահական կանոններով, ինչպես նաև ուսումնական հաստատության կանոնադրության կետերով սահմանված պահանջների կատարման անհրաժեշտությունը։

**Ուսուցիչը որպես ռեսուրսի մեծ աղբյուր**

Որպես ռեսուրսի մեծ աղբյուր՝ կարևորվում է ուսուցչի և՛ գիտելիքը, և՛ հմտությունները, և՛ կենսափորձը։ Հաճախ ուսուցիչը երեխայի համար դառնում է հեղինակություն և շատ դեպքերում ավելի բարձր հեղինակություն, քան հենց երեխայի ծնողները։ Շատ կարևոր է , թե ինչ աշխարհայացքի, ինչ արժեհամակարգի, ինչ կրթական ռեսուրսների կրող է ուսուցիչը և այդ ռեսուրսը երեխաներին փոխանցելու ինչպիսի հմտություններ ունի։ Այդ ռեսուրսներից են կրթության մակարդակը, սոցիալական հավասարակշռողի դերը, կրթության իրավունքը պաշտպանողի դերը ու պատասխանատվության մեծ զգացումը։ Առաջնորդվելով դպրոցի կանոնադրությամբ և կարգապահական կանոններով սահմանված նորմերով, դպրոցում ուսուցիչը պետք է կարողանա իրեն ճիշտ դրսևորել կրթության հետ չառնչվող այնպիսի երևույթների հետ, ինչպիսիք են օրինակ աշակերտների միջանձնային կոնֆլիկտները, ինտերնետային կախվածությունը, տարբեր պատճառներով պայմանավորված բարդ հոգեվիճակները, վնասակար սովորույթները, դեռահասության անցումային շրջանի դժվարությունների կանխարգելումը։ Ուշադիր և քաջալերող դերը ստանձնած ուսուցիչը , առաջնորդվելով դպրոցի կանոնադրությամբ, էթիկայի որոշակի նորմերով, փնտրում է հնարավորություններ, երեխային մոտիվացնելու, քաջալերելու, կենտրոնացված լինելու, բացահայտելու նոր աշխարհ։ Անտարբեր և անկարգապահ երեխաների առկայության պարագայում կարևոր է, որ ուսուցիչը անտարբեր չլինի և ժամանակին նկատի ու սահմանի խնդիրը, ծնողի և սովորողի հետ միասին նշագծի հաջողության հասնելու ուղին և հաստատակամորեն առաջնորդի սովորողին։ Հաջողության հասնելու համար ուսուցիչը պետք է իմանա ներքին իրավական ակտերով սահմանված նորմերը, դպրոցի կանոնադրությունը, մանկավարժի վարքականոնը (էթիկայի նորմերը) և դրանք կարողանա ժամանակին կիրառի և ներկայացնի երեխաներին։

**Ուսուցչի վարքականոնը /էթիկայի նորմերը/**

Ուսուցչի էթիկայի նորմերի ձևավորման հիմքում ընկած են հետևյալ սկզբունքային մոտեցումները.

1. դպրոցում են դրվում քաղաքացու արժեքային համակարգի և աշխարհայացքի ձևավորման հիմքերը,
2. երեխայի կարիքին, նախասիրություններին, կարողություններին համապատասխան որակյալ կրթություն ստանալու իրավունքի կարևորում,
3. առանց խտրականության բոլոր երեխաների՝ բարենպաստ կրթական միջավայր ունենալու իրավունքի հարգում,
4. կրթության գործընթացներում ազգային ու համամարդկային բարոյական բարձրագույն արժեքներին հետևելու սկզբունքի ապահովում,
5. ուսումնական գործընթացում մանկավարժի մեծ ազդեցության ու դերի գիտակցում,
6. Ուսուցչի իրավունքների ու պարտականությունների փոխկապակցվածության և մասնագիտական գործունեության մեջ նրա ինքնուրույնության ու ստեղծագործականության շեշտադրում։

ՈՒՍՈՒՑՉԻ ԷԹԻԿԱՅԻ ՆՈՐՄԵՐԻ ՆՊԱՏԱԿՆԵՐԸ, ԱՂԲՅՈՒՐՆԵՐԸ ԵՎ ՍԿԶԲՈՒՆՔՆԵՐԸ

Ուսուցչի էթիկայի նորմերի փաստաթղթային ձևակերպման նպատակներն են՝՝

. • սահմանել ուսուցչի մասնագիտական էթիկայի հիմնադրույթները,

• նպաստել կրթական գործընթացներում երեխաների իրավունքների ու ազատությունների երաշխավորմանը,

• կարգավորել ուսուցչի հարաբերությունները սովորողների, ծնողական համայնքի, մանկավարժական համակազմի հետ,

• նպաստել ուսուցիչների մասնագիտական վարկանիշը, աշխատանքի որակն ու մասնագիտական պատիվը բարձր պահելուն,

• նպաստել կրթական ու դաստիարակչական հաստատությունների մշակույթի ձևավորմանը` հիմնված վստահության, պատասխանատվության, արդարության և ստորև թվարկվող այլ սկզբունքների վրա։

Ուսուցչի էթիկայի նորմերի հիմնադրույթները սահմանվում են՝ ելնելով Մարդու և երեխայի իրավունքների համընդհանուր հռչակագրերի, ՀՀ Սահմանադրության, Երեխայի իրավունքների մասին, Կրթության մասին և Հանրակրթության մասին ՀՀ օրենքների, ՀՀ կառավարության՝ ուսուցչի մասնագիտական գործունեությանն առնչվող որոշումների, Կրթության և գիտության նախարարի հրամանների, նորմատիվ այլ փաստաթղթերի, միջազգային իրավունքի, բարոյականության համամարդկային դրույթների, ինչպես նաև հայկական դպրոցի դարավոր ավանդույթների ոգուց։

Ուսուցչի մասնագիտական էթիկայի նորմերի սկզբունքներն են համարվում.

1. հարգանք երեխայի իրավունքների ու ազատությունների հանդեպ
2. մարդասիրություն
3. հոգատարություն
4. օրինապահություն
5. պատասխանատվություն
6. ժողովրդավարություն
7. համագործակցություն
8. հանդուրժողականություն
9. պատիվ և արժանապատվություն
10. հայրենասիրություն
11. արդարամտություն
12. սկզբունքայնություն
13. բարյացկամություն
14. ինքնատիրապետում
15. անաչառություն
16. արհեստավարժություն
17. ազատախոհություն
18. ուղղամտություն
19. հարգանք՝ կրթական գործընթացի մասնակից կողմերի հանդեպ:

Վերոնշյալ ցանկը սպառիչ չէ և կարող է լրացվել նշված սկզբունքներին չհակասող և իրենցից բարոյական արժեք ներկայացնող այլ սկզբունքներով ևս:

ՈՒՍՈՒՑՉԻ ԱՆՁՆ ՈՒ ԱՇԽԱՏԱՈՃԸ

* Ուսուցիչը պետք է նվիրված լինի իր աշխատանքին, բարձր պահի մանկավարժի մասնագիտության վարկանիշը և մեծ պատասխանատվությամբ վերաբերվի իր մասնագիտական պարտականությունների կատարմանը։
* Ուսուցիչը պետք է պահանջկոտ լինի սեփական անձի նկատմամբ, լինի բարեխիղճ ու պարտաճանաչ, շարունակ ձգտի ինքնակատարելագործման, իր գործունեությամբ լինի դրական օրինակ աշակերտների համար։
* Ուսուցիչը պետք է հետևողականորեն զբաղվի ինքնակրթությամբ, աշխատի իր որակավորման բարձրացման ուղղությամբ և որոնի աշխատանքի ավելի արդյունավետ մեթոդներ։
* Ուսումնական գործընթացի որակի բարելավման նպատակով ուսուցիչը պետք է կատարի ինքնադիտարկում:
* Ուսուցիչը պետք է գնահատի ոչ միայն սովորողներին, այլև դասավանդման գործընթացը, կիրառված մեթոդները, խոսքային ձևակերպումները` դրանք շտկելու և կատարելագործելու միտումով:
* Ուսուցիչը պետք է լինի ազնիվ և օրինապահ քաղաքացի։ Նրա համար պետք է անթույլատրելի լինի կոռուպցիան և պետք է զերծ մնա ինչպես կաշառք վերցնելուց, այնպես էլ որևէ մեկին կաշառք տալուց։
* Ուսուցիչը պատասխանատու է.
* իր կատարած մանկավարժական աշխատանքի որակի և արդյունքների համար.
* իրեն վստահված երեխաների ֆիզիկական, մտավոր և հոգեկան պաշտպանվածության համար.
* պաշտոնեական պարտականություններով իրեն վերապահված գործառույթների լիարժեք կատարման և իրեն տրամադրված ռեսուրսների նպատակային օգտագործման ու պահպանության համար։
* Ուսուցիչն իր աշխատավայրը և աշխատաժամանակը պետք է ծառայեցնի բացառապես մասնագիտական պարտականությունների կատարմանը։
* Ուսուցչի հեղինակությունը պետք է հիմնվի իրազեկվածության, արդարության, տակտի զգացումի և սովորողների նկատմամբ ցուցաբերած հոգատարության վրա։
* Ուսուցիչը պետք է ունենա լեզվական բարձր մշակույթ, բացառի այլոց ինքնասիրությունն ու մարդկային արժանապատվությունը վիրավորող բառերի և արտահայտությունների կամ ժեստերի գործածությունը, զերծ մնա գռեհկաբանությունից և ժարգոնից:
* Ուսուցիչը պետք է հետևի իր արտաքին տեսքին և հագուստին՝ նախընտրելով ուսումնական գործընթացը չխանգարող պատշաճ ոճ և ձև։
* Ոգելից խմիչքների չարաշահումը և թմրամիջոցների օգտագործումն անհամատեղելի են ուսուցչի մասնագիտության հետ։

ՈՒՍՈՒՑՉԻ ՀԱՐԱԲԵՐՈՒԹՅՈՒՆՆԵՐԸ ԱՇԱԿԵՐՏՆԵՐԻ ԵՎ ԾՆՈՂՆԵՐԻ ՀԵՏ

* *ՈՒՍՈՒՑԻՉ - ԱՇԱԿԵՐՏ ՀԱՐԱԲԵՐՈՒԹՅՈՒՆՆԵՐԸ*

1. Ուսուցիչն աշակերտների հետ իր հարաբերությունները պետք է կառուցի փոխադարձ հարգանքի վրա։ Նա պետք է հարգի աշակերտների անհատականությունը՝ անկախ նրանց տարիքային և անձնային առանձնահատկություններից, դավանանքից, ազգային կամ սոցիալական ծագումից, ծնողների ունեցվածքի, հասարակական դիրքի կամ որևէ այլ կարգավիճակի հետ կապված հանգամանքից։
2. Ուսուցիչը պետք է անաչառ ու բարյացակամ լինի բոլոր աշակերտների նկատմամբ, հետևողական՝ նրանց կրթական պահանջների բավարարման գործում, պատրաստակամությամբ արձագանքի ծագած բոլոր խնդիրներին։
3. Ուսուցիչը պետք է նպաստի սովորողների մեջ դրական անձնային հատկանիշների և միջանձնային որակների զարգացմանը, այդ թվում՝ ինքնուրույնության, ինքնավերահսկման, ինքնակրթության, համագործակցելու և ուրիշներին օգնելու պատրաստակամությանը և այլն։
4. Ուսուցիչը պետք է հարգի իր սովորողների մտքի, խղճի և դավանանքի ազատությունը, պատշաճ ուշադրություն դարձնի նրանց արտահայտած կարծիքներին ու հայացքներին և նրանց չպարտադրի իր սեփական հայացքները, դասընկերների ներկայությամբ չհասցնի անձնական վիրավորանքներ կամ մատնանշի նրա անձնային բացասական կողմերը:
5. Ուսուցիչը պետք է պահանջկոտ և հետևողական լինի բոլոր սովորողների նկատմամբ. պահանջկոտությունը պետք է հիմնավորված լինի և ունենա դրական ուղղվածություն։
6. Ուսուցիչը պարտավոր է գաղտնի պահել սովորողի մասնավոր կյանքի անձեռնմխելիությանն առնչվող տեղեկությունը, ինչպես նաև նրա կողմից իրեն վստահված գաղտնիքը՝ բացառությամբ ՀՀ օրենսդրությամբ նախատեսված դեպքերի։ Սովորողի անձին վերաբերող տեղեկությունը ուսուցիչը կարող է օգտագործել բացառապես ի շահ սովորողի:
7. Ուսուցիչը պետք է անաչառ լինի իր գնահատականների մեջ, դրանք պետք է հիմնավորված լինեն և անկողմնակալ։ Սովորողների նվաճումները գնահատելիս ուսուցիչը պարտավոր է ձգտել օբյեկտիվության և արդարության։ Նա չի կարող բարձրացնել կամ իջեցնել սովորողների գնահատականները սեփական հայեցողությամբ, առաջադիմությունը արհեստականորեն բարձրացնելու նպատակով նրանց փոխարեն ուղղել թույլ տրված սխալները կամ քողարկել դրանք։
8. Ուսուցիչը պետք է մեկնաբանի իր նշանակած գնահատականները, իսկ սխալ գնահատում հայտնաբերելու դեպքում՝ անմիջապես ուղղի գնահատականը:
9. Ուսուցչի կողմից իր սովորողին վճարովի կրթական ծառայությունների մատուցում արգելվում է:
10. Ուսուցիչն իրավունք չունի իր կատարած աշխատանքի դիմաց աշակերտներից կամ նրանց ծնողներից լրացուցիչ վարձատրություն ակնկալելու և պահանջելու՝ բացառությամբ օրենքով նախատեսված դեպքերի։ Եթե ուսուցիչը կատարում է մասնավոր աշխատանք կամ զբաղվում է մասնավոր գործունեությամբ (պրակտիկայով), ապա նրա վարձատրության պայմանները պետք է համաձայնեցվեն աշխատանքի սկզբում և գրանցվեն պայմանագրում։

* *ՈՒՍՈՒՑՉԻ ՓՈԽՀԱՐԱԲԵՐՈՒԹՅՈՒՆՆԵՐԸ ԾՆՈՂԱԿԱՆ ՀԱՄԱՅՆՔԻ ՀԵՏ*

1. Ուսուցիչը պետք է հարգալից և բարեկամաբար վերաբերվի աշակերտների ծնողներին, նրանց ընդունի որպես գործընկեր և աջակից։
2. Ուսուցիչը պետք է աշակերտների ծնողներին պարբերաբար տեղեկություն տրամադրի նրանց երեխաների ուսումնառության վերաբերյալ, ինչպես նաև խորհրդատվություն՝ նրանց կրթական կարիքների առնչությամբ։
3. Ուսուցիչը չպետք է հրապարակի ինչպես երեխաների, այնպես էլ ծնողների՝ միմյանց մասին իրեն վստահած կարծիքներն ու դիտարկումները։
4. Ծնողների հետ ուսուցչի հարաբերությունները ոչ մի կերպ չպետք է ներազդեն աշակերտների գնահատականի կամ կրթական այս կամ այն ծրագրերում նրանց ներառելու հանգամանքի վրա։
5. Ուսուցիչ-աշակերտ հարաբերությունների և աշակերտների գնահատականի վրա ոչ մի կերպ չպետք է ներազդի աշակերտների ծնողների կողմից ուսումնական հաստատությանը ցուցաբերված աջակցությունը՝ անկախ դրա ձևից, չափից, կարևորությունից և բարդության աստիճանից։

ՈՒՍՈՒՑՉԻ ԷԹԻԿԱՅԻ ՆՈՐՄԵՐԻ ԿԵՆՍԱԳՈՐԾՈՒՄՆ ՈՒ ՎԵՐԱՀՍԿՈՒՄԸ

1. Ուսուցչի էթիկայի նորմերի կենսագործումն իրականացվում է անհատի գիտակցության և վարքի դրսևորման, իսկ վերահսկողությունը` ինքնագնահատման, հասարակական կարծիքի զուգակցման ու սերտ համագործակցության միջոցով:
2. Ուսուցչի բարոյական գիտակցությունը, իր արարքներն ու վարքագիծը վերահսկելու ունակությունը խթանելու նպատակով նրան աշխատանքի նշանակելու հենց առաջին օրից պետք է տրվի սույն փաստաթուղթը, որի դրույթները նա պարտավոր է յուրացնել և դարձնել իր մտադրությունների և գործելակերպի ուղեցույց:
3. Ուսուցչի բարոյական վարքագծի վրա հասարակական կարծիքի ներգործությունն իրականացնում է ուսումնական հաստատության էթիկայի հանձնախումբը: Հանձնախումբը գործում է երկու տարի ժամկետով՝ հասարակական հիմունքներով: *3․1* Էթիկայի հանձնախումբը կազմավորվում է ուսումնական տարվա սկզբում տվյալ հաստատության մանկավարժական խորհրդի որոշմամբ հաստատված ընթացակարգով և քվեարկությամբ, որով սահմանվում է նաև հանձնախմբի անդամների թիվը. այն կարող է լինել 7-11 ուսուցիչ` կախված հաստատությունում աշխատող ուսուցիչների քանակից կամ այլ գործոններից:

*3.2.* Հաստատության էթիկայի հանձնախումբն իր կազմից ընտրում է նախագահ և քարտուղար։ Հանձնախմբի աշխատանքները կազմակերպվում են նիստերի միջոցով: Հանձնախմբի նիստը իրավազոր է հանձնախմբի կեսից ավելի թվով անդամների մասնակցության դեպքում, և որոշումներն ընդունվում են ձայների պարզ մեծամասնությամբ:

*3.3*. Հաստատության տնօրենը, հանձնախմբի կազմում չի ընդգրկվում, հանձնախմբի աշխատանքներին չի մասնակցում, ապահովում է պայմաններ հանձնախմբի աշխատանքը կազմակերպելու համար:

*3.4.* Հանձնախմբի աշխատանքներում կարող են ներգրավվել ծնողներ, եթե հարցը վերաբերում է «ուսուցիչ-ծնող» հարաբերությանը:

1. Էթիկայի հանձնախումբը քննության է առնում իրեն ուղղված այնպիսի հարցեր, որոնք անմիջականորեն վերաբերում են տվյալ հաստատությունում աշխատող ուսուցչի կամ մանկավարժական այլ աշխատողի՝ սույն փաստաթղթի դրույթների շրջանակներում մեկնաբանվող վարքագծին կամ գործելակերպին: Այդ հարցերը չպետք է առնչվեն քրեական, վարչական և այլ իրավական պատասխանատվություն առաջացնող խնդիրների հետ:
2. Քննարկման ենթակա հարցերը հանձնախմբին կարող են ներկայացվել գրավոր դիմումով կամ նամակով: Քննարկման հարցեր կարող են ներկայացնել տվյալ ուսումնական հաստատության խորհրդի անդամները, ուսուցիչները, մանկավարժական այլ աշխատողները, սովորողների ծնողները: Հաստատության սովորողները քննարկման հարցեր կարող են ներկայացնել դասղեկի, դասավանդող ուսուցիչների կամ իրենց ծնողների միջոցով: Քննարկման հարց կարող են լինել նաև զանգվածային լրատվամիջոցներում արտացոլված համապատասխան հաղորդումներն ու թղթակցությունները։
3. Հանձնախմբին ներկայացված հարցերը (այդ թվում և՝ հարց ներկայացնողի կողմից դիմումը հետ վերցնելու ցանկության դեպքում) պարտադիր ենթակա են քննարկման առնվազն 15-օրյա ժամկետում: Հանձնախումբը հարցի քննարկմանը կարող է մասնակից դարձնել շահագրգիռ անձանց, իսկ անհրաժեշտության դեպքում՝ նաև փորձագետների ու մասնագետների:
4. Քննարկվող հարցերի վերաբերյալ հանձնախումբը ընդունում է որոշում: Այդ որոշումը կարող է պարունակել խրախուսող կամ պարսավող գնահատական: Հանձնախմբի յուրաքանչյուր որոշում գրանցվում է համապատասխան գրանցամատյանում և ստորագրվում հանձնախմբի նախագահի ու քարտուղարի կողմից:
5. Հանձնախմբի որոշումները եռօրյա ժամկետում տրամադրվում են այն անձանց, ում ներկայացմամբ քննարկվել է և ում հետ կապված է հարցի քննարկումը: Քննարկվող յուրաքանչյուր հարցի կապակցությամբ հանձնախումբը վճիռ է կայացնում նաև ընդունված որոշումը տվյալ հաստատությունում հրապարակելու վերաբերյալ:
6. Ուսուցչի ատեստավորման ժամանակ Էթիկայի հանձնախմբի կողմից նրան առնչվող հարցերի քննարկումների ու ընդունված որոշումների մասին ամփոփ տեղեկությունը տրամադրվում է հաստատության տնօրենին` ատեստավորման փաստաթղթերի փաթեթում ներառելու համար:
7. Ուսումնական մեկ տարվա ընթացքում նույն անձի մասին երկուսից ավելի անգամ պարսավող գնահատականով որոշումների առկայությունը էթիկայի հանձնախմբին հիմք է տալիս ներկայացնելու առաջարկություն՝ տվյալ անձի նկատմամբ Աշխատանքային օրենսգրգով սահմաած կարգով կարգապահական տույժ կիրառելու վերաբերյալ:
8. Ուսումնական հաստատության աշխատողների ժողովի որոշմամբ, կախված հաստատության առանձնահատկություններից և համայնքում արժևորվող ավանդույթներից, կարող են կատարվել ուսուցչի էթիկայի նորմերի առանձին դրույթների հավելումներ և լրացումներ` պայմանով, որ դրանք չպետք է հակասեն սույն փաստաթղթում ամրագրված նպատակներին և հիմնական սկզբունքներին:

**Դեռահասների խնդիրները**

21-րդ դարը լինելով տեղեկատվական և հաղորդակցական նորագույն տեխնոլոգիաների ժամանակաշրջան, առանց որոնց անհնար է պատկերացնել երկրի տնտեսական և հասարակական կյանքը, որոշակի խնդիրներ է առաջացնում դեռահասների շրջանում։ Եթե տարիներ առաջ այդ տեխնոլոգիաների տիրապետման հմտությունները դիտարկվում էին որպես մասնագետների առավելություններ, ապա այսօր այն դարձել է ընդամենը ժամանակակից մարդու ներկայացվող պարտադիր պահանջներից մեկը։ Տեղեկատվական և հաղորդակցական տեխնոլոգիաները կարճ ժամանակահատվածում այնպես «զավթեցին» անձի, մասնավորապես դեռահասների առօրյայի հիմնական մասը, որ նույնիսկ որոշ երկրներում անհրաժեշտություն է առաջացել համապատասխան բուժական ծրագրեր իրականացնել։ Ժամանակակից աշխարհում բազմաթիվ այլ կախվածությունների կողքին, առկա է ևս մեկը, որն անվանում են ինտերնետային կախվածություն և, որն հիմնականում սպառնում է դեռահասներին՝ ազդելով նրանց վարքագծի և հոգեկան առողջության վրա։ Այսպիսի կախվածություն ունեցող դեռահասի վարքն առանձնանում է զգացմունքային ընդհանուր անկայունությամբ, հեշտ դյուրագրգռությամբ․ նույնիսկ թույլ արտաքին որևէ ազդեցությունն այդ դեռահասին հասցնում է գրգռված հոգեվիճակի։ Նորագույն տեխնոլոգիաները ձևավորում են այլընտրանքային մի նոր վիրտուալ իրականություն, որն առավել գրավիչ ու հարմարավետ է դառնում դեռահասի համար, և ազատում է նրան իր առջև դրված խնդիրների լուծումները գտնելու դժվարությունից։ Այս տեխնոլոգիաները նոր հնարավորություններ բացելով կրթության կազմակերպման համար, միաժամանակ լուրջ մարտահրավերներ են նետել մանկավարժությանը որպես գիտության և որպես սոցիալ-մշակութային գործընթաց։ Դեռահասների վրա տեղեկատվական և հաղորդակցական նորագույն տեխնոլոգիաների բացասական ազդեցության նվազեցման կամ չեզոքացման գործընթացի շրջանակում՝ դպրոցներում ներդրվել են մեդիակրթության պարզեցված դասընթացներ, որոնք հնարավորություն կտան նրանց խուսափել որոշակի վտանգներից։ Ակնհայտ է, որ կրթադաստիարակչական գործընթացի իրականացման գլխավոր մասնակիցներն են հանդիսանում դպրոցն ու ընտանիքը, որոնք նոր պայմաններում ունեն մշտական աջակցության և ուղղորդման կարիք։ Տարիներ առաջ դեռահասի դաստիարակության կազմակերպումն ավելի կառավարելի ու արդյունավետ դարձնելու նպատակով ծնողները փորձում էին դպրոցի հետ համագործակցությամբ, դպրոցի կարգապահական կանոններով առաջնորդվելով, ուշադրության կենտրոնում պահել «փողոցի» հնարավոր բացասական ազդեցությունը։ Ծնողներից շատերը գիտեին իրենց երեխայի շրջապատում ապրող այն մարդկանց, որոնց հետ շփումը ցանկալի չէ և փորձում են ինչքան հնարավոր է սահմանափակել դեռահասի տվյալ շրջապատում ֆիզիկական ներկայությունը։ Ինչու չէ դեռահասը նաև դպրոցում է հանդիպում և շփվում նման երեխաների հետ և նրանք իրենց համար ստեղծելով առաջին հայացքից ապահով տարածք, դառնում են առավել անպաշտպան, քանի որ «համաշխարհային փողոցը» դառնում է նրանց մշտական ուղեկիցն՝ ինչպես ողջ օրվա ընթացքում, այնպես էլ գիշերը՝ ինչպես տանը, այնպես էլ դպրոցում։ Իսկ այդ «փողոցում» երբեմնի ծանոթ, սոցիալական ոչ ընդունելի վարքով անձը չէ, այլ շատ հաճախ մասնագիտական բարձր պատրաստվածությամբ, համոզելու և հաղորդակցման հմտություններին, հոգեբանական ազդեցության հնարքներին տիրապետող անձը կամ խումբը, որն հասակակից օգտատիրոջ կեղծ անվան տակ , բարեկամության ու շփման առաջարկի միջոցով, փորձում է որոշակի մանակցություն ունենալ դեռահասի աշխարհայացքի ու արժեհամակարգի ձևավորման գործընթացում։ Դրա համար և՛ ուսուցիչը, և՛ ծնողը պետք է շատ ուշադիր և հետևողական լինեն դեռահասի նկատմամբ, հետևեն ինչու չէ նաև կիրառեն խիստ կարգապահական կանոններ, էթիկայի նորմերի վրա ուշադրություն դարձնեն։ Դեռահասի դաստիարակության գործընթացն իրականացնելու համար մեր երկրում ծնողները ևս ունեն մի շարք խնդիրներ․

1․ Դաստիարակության վերաբերյալ գիտելիքները և մեթոդները հիմնված են իրենց մանկապատանեկան տարիներին ձևավորված հիշողության կամ հասարակության լայն շրջանում ավանդաբար փոխանցվող փորձի վրա։

2․ Գիտակցված չեն տեղեկատվական և հաղորդակցական նորագույն տեխնոլոգիաների ինչպես կարևորությանը, այնպես էլ հնարավոր վտանգներին ու սպառնալիքներին։

3․ Նորագույն տեխնոլոգիաների նկատմամբ դեռահասների վերաբերմունքն ընկալվում է ընդամենը տարիքային անցողիկ հրապուրանք։

Ներկա պայմաններում հաճախ չի գործում կամ էլ արդյունավետ չէ մանկավարժական այն մեթոդներն ու մոտեցումները, որոնք ավանդաբար հասարակությունը փոխանցում է սերնդեսերունդ։ Դրա համար ծնողները ևս պետք է անցնեն տեղեկատվական տեխնոլոգիաների հետ աշխատելու հմտությունների ձեռքբերման դասընթացներ, քանի որ դեռահասների դաստիարակության ներկայիս մարտահրավերները նոր են ու նախկին փորձից բխող մոտեցումները հաճախ հակառակ արդյունք են տալիս։ Ուստի դաստիարակության գործընթացն առավել ղեկավարելի դարձնելու և տեղեկատվական տեխնոլոգիաների ոչ ցանկալի ազդեցությունը նվազեցնելու համար ծնողը պետք է կարողանա․

* Լինել տվյալ վիրտուալ տարածքի օգտատեր, որը հնարավորություն կտա նրան ավելի ամբղջական ճանաչելու դեռահասի նախասիրությունները և անհրաժեշտության պարագայում միջամտել զարգացումների ընթացքին,
* Ունենալ հնարավորություն պարբերաբար ծանոթանալու այն բոլոր էլեկտրոնային ռեսուրսներին, որոնցից օգտվում է դեռահասը, որպեսզի կանխատեսի հնարավոր զարգացումները։

Ուսուցիչն էլ իր հերթին պետք է հետևի դպրոցում դեռահասի վարքականոններին, հետևի թե դասարանից դուրս, դպրոցի ներսում ինչպիսի երեխաների հետ է ավելի շատ շփվում և ընկերություն անում, արդյոք գիտի իր իրավունքներն ու պարտականությունները, արդյոք ունի արդեն ձևավորված վնասակար սովորույթներ թե ոչ։ Վնասակար սովորույթներից կառանձնացնենք նաև համակարգչային խաղամոլությունը։ Այն վտանգավոր է դպրոցականների համար, քանի որ վտանգում է մարդու մի շարք օրգանների առողջությունը։ Վնասում է նրանց տեսողությանը, մարմնի մասերի համաչափ զարգացմանը, ինքնազգացողությանը, ժամանակի զգացողությանը, մտավոր գործունեությանը և այլ խանգարումների է բերում ։ Դրա համար կարևոր է պահպանել համակարգչի հետ աշխատանքի անհրաժեշտ կանոնները և ուղեցույցները։ Դեռահասների մոտ հատկապես խիստ վտանգավոր սովորույթներից է ծխախոտի օգտագործումը, չհասկանալով և չգիտակցելով թե ինչ առողջական խնդիրների կարող է այն հասցնել իրեն։ Ծխախոտի մեջ պարունակվող նիկոտինը ներգործում է մարդու նյարդային համակարգի վրա, խափանում դրա բնականոն գործունեությունը, նրա մեջ պարունակվում են նաև թմրեցնող նյութեր, որոնց ազդեցությունից վնասվում է նաև մարդու շնչառական օրգաններն ու համակարգերը, վատանում մարդու ինքնազգացողությունը և աշխատելու կարողունակությունը։ Դեռահաը պետք է իմանա, որ ծխելը վնասում է ոչ միայն իրեն, այլ նաև՝ ազդում է շրջապատի վրա։ Ծխախոտի ծխում կան բազմաթիվ նյութեր, որոնք կարող են ներգործել մարդկանց վրա, առաջացնել որոշակի փոփոխություններ, որոնց հետևանքով զարգանում են հիվանդություններ։ Շատ կարևոր է, որ գործում է օրենք, համաձայն որի՝ դպրոցներում, համալսարաններում, համերգասրահներում և այլ հասարակական վայրերում ծխելն արգելվում է։ Դրա համար մեծ ուշադրություն պետք է դարձնել թե՛ տանը, թե՛ դպրոցում և թե՛ հանրային այլ վայրերում, ինչպես է իրեն դրսևորում դեռահասը և արդյոք նրա մոտ չեն նկատվում այնպիսի վնասակար սովորույթներ, որոնք հետագայում կառաջացնեն առողջության հետ կապված խնդիրներ։ Հետևաբար յուրաքանչյուր սովորող պետք է հետևողական լինի իր իրավունքների ու պարտականությունների բարեխիղճ կատարմանը։

Շատ կարևոր է նաև հաճախակի բացակայող և դասերից անհիմն ուշացող սովորողների վրա ուշադրություն դարձնելը։ Բարձր դասարաններում սովորողները ունենում են հաճախակի բացակայություններ, որոնք ևս պետք է կանխել, չթույլատրել և կրկնվելու դեպքում ուսուցչի ու դասղեկի կողմից կիրառել կարգապահական կանոններով սահմանված պահանջները։ Մեծ ուշադրություն պետք է դարձնել ուսուցիչ-ծնող-դպրոց կապի պահպանմանը և յուրաքանչյուր անհարգելի բացակայության դեպքում տեղեկացնել ծնողին։ Դեռահասի այսպիսի պահվածքը հետևանք է բարձիթողության, անհետևողականության, անհամաձայնեցված աշխատանքի, որով խաթարվում է նրանց հետաքրքրությունը, բնավորության որոշ գծերի, ինչու չէ նաև արժեհամակարգի ձևավորումը։ Դրա համար թե՛ դպրոցում և թե ՛ տանը դեռահասի իրավագիտակցությունը պետք է բարձրացնել։ Նման վարքագիծ ունեցող սովորողների հարցը ներկայացվում է դպրոցի մանկավարժական խորհրդի քննարկմանը և խորհրդի կողմից դրվում է նրանց կարգապահական տույժ կիրառելու հարցը։ Այսինքն հանրակրթական դպրոցի ներքին կարգապահական կանոնները չկատարելու կամ ոչ պատշաճ կատարելու դեպքերում օրենքով և կանոնադրությամբ սահմանված կարգով միջին և ավագ դպրոցների սովորողների նկատմամբ կիրառվում են կարգապահական տույժերը։ Դրանք են՝

1․ նկատողությունը,

2․ խիստ նկատողությունը։

Կարգապահական տույժը մեկ ուսումնական տարվա ընթացքում նույն սովորողի նկատմամբ կրկնակի կիրառվելու դեպքում դպրոցը կարող է դիմել սոցիալական աջակցության բնագավառի լիազոր մարմին` երեխայի համար սոցիալական աջակցության ծառայություն կազմակերպելու վերաբերյալ առաջարկությամբ**:**

**Սովորողի իրավունքներն ու պարտականությունները**

Ուսուցիչը լինելով նաև իրավունքների և պարտականությունների կրողը դպրոցում՝ կարևոր դեր է ստանձնում ուղղորդել աշակերտներին իմանալ և կարողանալ օգտվել իրենց ներդպրոցական իրավունքներից ու պարտականություններից, որոնք հիմք կհանդիսանան հետագայում ձևավորելու իրավագիտակից անհատ։ Դպրոցի ներքին կարգապահական կանոններից է՝ սովորողի իրավունքներն ու պարտականությունները, որը փակցված է բոլոր դասարաններում և, որի իմացությունը պարտադիր է յուրաքանչյուր սովորողի համար։ Այսպիսով բոլոր սովորողները դպրոցում ունեն որոշակի իրավունքներ և պարտականություններ, որոնց վերաբերյալ աշակերտները պետք է տեղեկացված լինեն։

* *Սովորողն իրավունք ունի`*

1․ ստանալու հանրակրթության պետական կրթական չափորոշչին համապատասխան կրթություն.

2․ ծնողի համաձայնությամբ` ընտրելու ուսումնական հաստատությունը և ուսուցման ձևը, ինչպես նաև դպրոցում առկա հոսքը, ստանալու վճարովի կրթական ծառայություններ.

3․ անվճար օգտվելու դպրոցի ուսումնանյութական բազայից.

4․ ստանալու կրթության առանձնահատուկ պայմանների կարիքի բավարարմանն ուղղված աջակցություն.

5․ մասնակցելու ներդպրոցական և արտադպրոցական միջոցառումների.

6․ պաշտպանված լինելու ցանկացած ֆիզիկական և հոգեբանական ճնշումներից, շահագործումից, մանկավարժական և այլ աշխատողների ու սովորողների այնպիսի գործողություններից կամ անգործությունից, որով խախտվում են սովորողի իրավունքները կամ ոտնձգություն է կատարվում նրա պատվի ու արժանապատվության նկատմամբ.

7․ դպրոցի կանոնադրությամբ սահմանված կարգով մասնակցելու ուսումնական հաստատության կառավարմանը.

8․ ազատորեն փնտրելու և մատչելի կերպով ստանալու ցանկացած տեղեկատվություն` բացառությամբ օրենքով սահմանված դեպքերի.

9․ ազատ արտահայտելու սեփական կարծիքն ու համոզմունքները.

10․ խրախուսվելու օրինակելի վարքի կամ բարձր առաջադիմության համար.

11․ օգտվելու օրենքով և դպրոցի ներքին կարգապահական կանոններով սահմանված այլ իրավունքներից:

* *Սովորողը պարտավոր է`*

1. հաճախել և մասնակցել ուսումնական պարապմունքներին,
2. ստանալ հանրակրթական պետական չափորոշիչներին համապատասխան գիտելիքներ,
3. ձեռք բերել և տիրապետել համապատասխան հմտություններ և կարողություններ, բավարարել սահմանված արժեքային համակարգին ներկայացվող պահանջները։ Հիմնական ընդհանուր կրթությունը պարտադիր է մեր դպրոցի սովորողների համար,
4. մասնակցել դպրոցական միջոցառումներին,
5. դպրոցում պետք է խոսել գրական հայերենով,
6. դասերի ժամանակ միջանցքում խոսել շշուկով, քայլել անաղմուկ,
7. դպրոցի բակ և շենք մտնելուց առաջ մաքրել կոշիկները,
8. չարդուկված հագուստով, անխնամ սանրվածքով, չկտրված եղունգներով, չմաքրված ականջներով, առանց թաշկինակի դպրոց հաճախելը ցանկալի չէ,
9. տնային հագուստով դպրոցի շենք մտնել չի կարելի,
10. դպրոց չբերել բջջային հեռախոսներ: Բջջային հեռախոս բերելու դեպքում այն հանձնել դասղեկին,
11. դպրոցում արգելվում է բղավել, սուլել, արտառոց ձայներ հանել,
12. մաքուր պահել դպրոցի շրջակայքը, դասասենյակները, միջանցքը,
13. չվնասեն ծառերը, ցուցատախտակները, պատկերները: Դրանք գիտակցորեն վնասող աշակերտները կպատժվեն,
14. կարեկցել կարիքավորներին, լինել բարի, ներողամիտ, հաշտեցնել կռվարարներին:

Օգնել տարեց մարդկանց, հարգել մեծերին,

1. լինել ճշմարտախոս, ճշտապահ: Ստախոսը կշտամբվում է և պատժվում,
2. գողությունը պատժելի արարք է: Տուն գնալուց առաջ ստուգել անձնական իրերի առկայությունը,
3. հրդեհի վտանգ կասկածելիս, դպրոցում անծանոթ մարդ տեսնելիս իրազեկել տնօրենին կամ հերթապահ ուսուցչին,
4. ձեռք չտալ էլեկտրական լարերին, էլեկտրական սարքավորումներին: Չփորձել ինքնուրույն վերացնել վնասված էլեկտրական լարերը, էլեկտրական սարքավորումները,
5. չկռվել , չծաղրել ուրիշներին սեփական տեսակետների համար,
6. դպրոց այցելած հյուրերին ուղեկցել ուսուցչանոց,
7. կատարել դպրոցի կանոնադրության ու ներքին կարգապահական կանոններով սահմանված պահանջները։

Սովորողների համար ուսումնական հաստատության , նրա հիմնադրի , լիազորված մարմինների , տեղական և ինքնակառավարման մարմինների, սոցիալական գործընկերների, կազմակերպությունների , անհատների կողմից կարող են սահմանվել նաև բարոյական և նյութական խրախուսման ձևեր՝ շնորհակալագիր, գովասանագիր, դրամական խրախուսում և այլ նի տեսքով:

**Ուսուցչի իրավունքներն ու պարտականությունները**

Լինելով դպրոցում կրթական գործընթացի մասնակից՝ ուսուցիչը ևս պետք է իմանա իր իրավունքներն ու պարտականությունները։ Համաձայն «Հանրակրթության մասին» ՀՀ օրենքի 27-րդ հոդվածի մանկավարժական աշխատողները (ուսուցիչները) ունեն հետևյալ իրավունքները՝

1) մասնակցելու ուսումնական հաստատության կառավարմանը` Հայաստանի Հանրապետության օրենսդրությամբ և ուսումնական հաստատության կանոնադրությամբ սահմանված կարգով.

2) ընտրելու և ընտրվելու համապատասխան պաշտոններում և կառավարման համապատասխան մարմիններում.

3) մասնակցելու ուսումնական հաստատության գործունեությանը վերաբերող հարցերի քննարկմանը և լուծմանը.

4) բողոքարկելու ուսումնական հաստատության ղեկավար մարմինների հրամանները, որոշումները և կարգադրությունները` Հայաստանի Հանրապետության օրենսդրությամբ սահմանված կարգով.

5) առաջարկներ ներկայացնելու առարկայական չափորոշիչների, ծրագրերի, դասագրքերի բարելավման վերաբերյալ.

6) օգտվելու ուսումնական հաստատության գրադարանի, տեղեկատվական պահոցների ծառայություններից` ուսումնական հաստատության կանոնադրությանը համապատասխան.

7) ընտրելու և կիրառելու դասավանդման այնպիսի մեթոդներ և միջոցներ, որոնք ապահովում են ուսումնական գործընթացի բարձր որակ` իր ընտրությամբ օգտագործելով կրթության պետական կառավարման լիազորված մարմնի երաշխավորած դասագրքեր և ուսուցողական նյութեր, ձեռնարկներ և սովորողների գիտելիքների, հմտությունների և կարողությունների գնահատման մեթոդներ.

8) պաշտպանված լինելու սովորողների, մանկավարժական և այլ աշխատողների այնպիսի գործողություններից, որոնք նսեմացնում են իր մասնագիտական վարկանիշն ու արժանապատվությունը.

9) ունենալու կազմակերպական և նյութատեխնիկական պայմաններ մասնագիտական գործունեություն իրականացնելու համար.

10) իր շահերի պաշտպանության նպատակով ստեղծելու կազմակերպություններ, արհմիություններ կամ անդամակցելու դրանց` Հայաստանի Հանրապետության օրենսդրությամբ սահմանված կարգով.

11) հանրակրթության պետական չափորոշչին համապատասխան՝ մշակելու և իրականացնելու դասապլաններ, թեմատիկ միավորներ.

12) մասնակցելու վերապատրաստումների, գիտաժողովների, քննարկումների և լսումների.

13) դիմելու արտահերթ ատեստավորվելու կամ որակավորման համապատասխան տարակարգ ստանալու համար.

13.1) ինքնուրույն և իր միջոցներով մասնակցելու վերապատրաստումների.

14) օգտվելու օրենքներով և ուսումնական հաստատության կանոնադրությամբ իրեն վերապահված իրավունքներից, լիազորություններից և խրախուսման ձևերից:

Մանկավարժական աշխատողները (ուսուցիչները) ունեն նաև պարտավորություններ, դրանք են `

1) հարգել և պաշտպանել սովորողի իրավունքներն ու ազատությունները, պատիվն ու արժանապատվությունը.

2) նպաստել երեխայի կրթության իրավունքի իրացմանը՝ հաշվի առնելով յուրաքանչյուրի կրթական կարիքների առանձնահատկությունները.

3) նպաստել ուսումնական հաստատությունում սովորողների կողմից հանրակրթական (հիմնական և լրացուցիչ) ծրագրերի յուրացման և առարկայական չափորոշիչների ապահովման գործընթացին, ինչպես նաև ուսուցման մեթոդների կիրառման միջոցով համապատասխան գիտելիքների, հմտությունների ձեռքբերմանը, արժեքային համակարգի ձևավորմանը, իրականացնել հանրակրթական ծրագրերը.

4) ապահովել սովորողների ուսումնառության ակնկալվող վերջնարդյունքներով նկարագրված գիտելիքը, հմտությունները, արժեքները և դիրքորոշումները, նպաստել կարողունակությունների ձևավորմանը.

5) հետևողականորեն կատարելագործել իր առարկայական և մասնագիտական գիտելիքներն ու հմտությունները, իրականացնել ստեղծագործական և հետազոտական աշխատանքներ.

6) համագործակցել ծնողների հետ երեխաների կրթության կազմակերպման և ընտանեկան դաստիարակության հարցերում.

7) համագործակցել գործընկերների հետ փորձի փոխանակման և մասնագիտական գործունեության արդյունավետության բարձրացման նպատակով.

7.1) իր պաշտոնի նկարագրին համապատասխան՝ մասնակցել վերապատրաստումների՝ Հայաստանի Հանրապետության կառավարության որոշմամբ սահմանված կարգի և ժամանակացույցի համաձայն.

8) պահպանել ուսումնական հաստատության կանոնադրությամբ, ներքին իրավական ակտերով, ներքին կարգապահական կանոններով և ուսումնական հաստատությունների մանկավարժական աշխատողների բարեվարքության կանոններով (վարքականոնով) սահմանված պահանջները, ապահովել ուսումնադաստիարակչական գործառույթները.

9) սովորողների մեջ ձևավորել պատշաճ վարքագիծ ու վարվելակերպ, դաստիարակել հայրենասիրություն.

10) սովորողների մեջ զարգացնել ինքնուրույնություն, նախաձեռնություն և ստեղծագործական ունակություններ:

**Եզրակացություն**

Երեխաների դաստիարակության և կրթության իրականացման գործընթացում մեծ դեր է կատարում ծնող-ուսուցիչ-դպրոց օղակը, որոնց փոխհամաձայնեցված աշխատանքի շնորհիվ դեռահասի կյանքում տեղի են ունենում դրական փոփոխություններ։ Հասարակության համար արժանի քաղաքացիներ դաստիարակելու նպատակով գալիս ենք այն եզրակացության, որ համագործակցային աշխատանքը բերում է իր ցանկալի արդյունքները։

Ժամանակակից բարեփոխումների արդյունքում, երբ հանրակրթական դպրոցներում տեղի են ունենում աստիճանական, բովանդակային փոփոխություններ, թուլանում է սովորողների վարքի վերահսկողությունը, կապն ընտանիքների հետ և այդ բացթողումների արդյունքում դեռահասները կարող են դրսևորել բացասական վարքագիծ, ուստի կարևորվում է ուսուցչի կողմից իրականացնել մի շարք աշխատանքներ։ Դրանք են՝

* ուշադրություն դարձնել հաճախակի բացակայող և ուշացող աշակերտների վարքագծին,
* ցուցաբերել հետևողական մոտեցում և հատուկ աշխատանք՝ ագրեսիվ, նյարդային ու անկայուն վարքագիծ ունեցող աշակերտների նկատմամբ,
* կիրառել իրավական նորմերով սահմանաված ակտերը, կարգապահական կանոնները և դպրոցի կանոնադրությունը։

Արդի ժամանակաշրջանում, երբ տեղեկտվական տեխնոլոգիաները ներխուժել են մարդկանց առօրյան և դարձել նրանց կենսակերպի անբաժան մաս՝ բերելով անվերահսկելի ու բարձիթողի վիճակի, որի հետևանք-արդյունքն է հասարակության լայն շերտերում առաջացող իրարամերժության երևույթը, որտեղ էլ հաճախ հայտնվում են նաև դպրոցի աշակերտները։ Ինչն էլ բնականաբար բերում է հետևյալ անցակալի երևույթներին՝

* խաթարում է երեխայի բարոյահոգեբանական աշխարհը,
* խեղում նրա հոգեկերտվածքը,
* վտանգում նրա՝ որպես քաղաքացու ձևավորման արժեքային համակարգը։

Այս խնդիրների լուծման նպատակով անհրաժեշտ է համապատասխան քայլեր ձեռնարկել , մասնավորապես՝

* դեռահասների ազատ ժամանակը ճիշտ ու արդյունավետ կազմակերպել,
* բարձրացնել նրանց իրավագիտակցությունը և իրազեկվածությունը՝ օրենքների, իրավական ակտերի իմացությունը, այլոց իրավունքների հանդեպ հարգանքի ձևավորումը,
* ուսուցիչ-ծնող-դպրոց կապի փոխհամաձայնեցված գործունեության իրականացումը։

Սա է այն ամենը, ինչը առանցքային հիմք է հանդիսացել հետազոտական աշխատանքը ներկայացնելու համար։

**Օգտագործված գրականության ցանկ**

1. «Մանկավարժություն» ամսագիր № 6․2013թ․,
2. «Հայագիտությունը դպրոցում» գիտամեթոդական վերլուծական հանդես № 1․2012թ․,
3. «Ընտանիք և դպրոց գիտամեթոդական» ամսագիր № 2․2016թ․,
4. «Ընտանիք և դպրոց» գիտամեթոդական ամսագիր № 3․2013թ․,
5. <http://wwww.infocom.am>
6. <http://wwww.arlis.am>
7. <http://wwww.radioyan.fm>

1. Յ․ Ա․ Կոմենսկի [↑](#footnote-ref-0)